ΓΡΑΠΤΗ ΕΡΩΤΗΣΗ E-2276/02

υποβολή: Kathleen Van Brempt (PSE) προς την Επιτροπή

(24 Ιουλίου 2002)

Θέμα: Ευρωπαϊκοί οδικοί έλεγχοι

Στα τέλη του 2001, το TISPOL, το ευρωπαϊκό δίκτυο οδικής αστυνομίας, ανακοίνωσε ότι επρόκειτο να διενεργηθούν εκτεταμένοι οδικοί έλεγχοι και στα 15 κράτη μέλη της ΕΕ. Τα βελγικά μέσα ενημέρωσης μιλούσαν για τους μεγαλύτερους στην ιστορία της Ευρώπης οδικούς ελέγχους. Σύμφωνα με πληροφορίες, οι έλεγχοι θα διενεργούντο το 2002 ταυτόχρονα σε όλη την ΕΕ και θα διαρκούσαν εννέα ημέρες. Οι έλεγχοι θα επικεντρώνονταν στην κατανάλωση αλκοόλ από τους οδηγούς, στη μεταφορά εμπορευμάτων και στα λεωφορεία. Η Ευρωπαϊκή Επιτροπή ανακοίνωσε ότι προτίθετο να χρησιμοποιήσει τα αποτελέσματα αυτών των ελέγχων ως βάση για νέες ευρωπαϊκές νομοθετικές ρυθμίσεις. Σύμφωνα με τις ίδιες πληροφορίες, η Επιτροπή θα ανελάμβανε να καλύψει 40 % των δαπανών αυτών των ελέγχων.

Μπορεί η Επιτροπή να παράσχει περισσότερες πληροφορίες σχετικά με τα αποτελέσματα αυτής της δράσης του TISPOL; Σε πόσα άτομα διενεργήθη έλεγχος και σε πόσαπεβλήθη πρόστιμο· Σε ποιο ύψος ανήλθε το κόστος των ελέγχων·

Πώς αξιοποιεί η Επιτροπή τα αποτελέσματα· Ποιες νομοθετικές προτάσεις προτίθεται ναποβάλει η Επιτροπή μετά την γνωστοποίηση των αποτελεσμάτων των ελέγχων σε ευρωπαϊκό επίπεδο·

Απάντηση της κ. de Palacio εξ ονόματος της Επιτροπής

(24 Σεπτεμβρίου 2002)

Στόχος του Tispol (Ευρωπαϊκό Δίκτυο Τροχαίας) είναι να συντονίσει σε πανευρωπαϊκή κλίμακα τις διαφορετικές εθνικές δράσεις επιβολής των κυκλοφοριακών κανόνων. Κατά τα έτη 2000 και 2001 αυτές οι δράσεις επικεντρώθηκαν σε ελέγχους κατανάλωσης οινοπνευματωδών και σε ελέγχους στα βαρέα οχήματα. Σύμφωνα με τις πληροφορίες που διαβίβασε η Tispol στην Επιτροπή, περισσότεροι από 600 000 οδηγούς ακινητοποιήθηκαν και ελέγχθηκαν κατά τη διάρκεια πολυάριθμων ελέγχων κατανάλωσης οινοπνευματωδών που πραγματοποιήθηκαν σε 12 ευρωπαϊκές χώρες(1). Τα αλκο-τέστ πραγματοποιήθηκαν σε 16 050 τοποθεσίες σε όλη την Ευρώπη με συμμετοχή 30 706 αστυνομικών και απαγορεύθηκε σε 8 233 οδηγούς να συνεχίσουν να οδηγούν το αυτοκίνητό τους ενώ αφαιρέθηκαν 1 790 άδειες οδήγησης. Κατά τα ίδια έτη, το Tispol επίσης συντόνισε τέσσερις δράσεις με την επωνυμία Ευρωπαϊκή Επιχείρηση Σειρήνα, οι οποίες απέβλεπαν στην καταπολέμηση των οδικών παρανομιών και κυκλοφοριακών παραβάσεων από τα βαρέα οχήματα· με αυτές τις δράσεις, πάνω από 100 000 βαρέα οχήματα ακινητοποιήθηκαν και ελέγχθηκαν ενώ διαπιστώθηκαν πάνω από 39 000 παραβάσεις. Από αυτά τα οχήματα, 13 309 ελέγχθηκαν για επικινδυνότητα· 1 852 από αυτά ήταν τόσο επικίνδυνα ώστε τους απαγορεύθηκε να συνεχίσουν την πορεία τους· διαπιστώθηκαν επίσης 11 458 παραβάσεις που αφορούσαν τον ταχογράφο και τις ώρες οδήγησης.

Για το δεύτερο εξάμηνο του 2002 και το πρώτο εξάμηνο του 2003, το Tispol έχει πράγματι προγραμματίσει παρόμοιες δράσεις συντονισμού της επιβολής. Προβλέπονται τρεις ημέρες συντονισμένης πανευρωπαϊκής εκστρατείας για την επιβολή της νομοθεσίας που αφορά την κατανάλωση οινοπνευματωδών κατά τις οποίες θα ελεγχθούν 600 000 επιπλέον οδηγοί σε 12 τουλάχιστον χώρες, τρεις ακόμη ημέρες πανευρωπαϊκής εκστρατείας για την επιβολή της νομοθεσίας για τα εμπορικά οχήματα κατά τις οποίες θα ελεγχθούν 65 000 οχήματα, οι οδηγοί τους και τα μητρώα τους καθώς και τρεις ημέρες συντονισμένης πανευρωπαϊκής εκστρατείας για την επιβολή της νομοθεσίας που αφορά τα πούλμαν και λεωφορεία, κατά τις οποίες θα διενεργηθούν πρόσθετοι έλεγχοι σε 65 000 οχήματα, στους οδηγούς τους και στα μητρώα τους.

Η Επιτροπή παρείχε οικονομική βοήθεια κατά την περίοδο 2000-2001, κυρίως για την ίδρυση του δικτύου Tispol. Κατόπιν συνήφθη σύμβαση στα τέλη Ιουλίου 2002 με σκοπό να χορηγηθεί στο Tispol κατά το επόμενο έτος επιχορήγηση ύψους EUR 800 000, ως χρηματοδοτική συνεισφορά στο διοικητικό κόστος που συνδέεται με το συντονισμό σε επίπεδο Ένωσης αυτών των συντονισμένων εθνικών δράσεων επιβολής και με το κόστος της διάδοσης καλών πρακτικών στο πεδίο της επιβολής της νομοθεσίας. Αυτές οι δραστηριότητες θα συμβάλουν σημαντικά στη βελτίωση της οδικής ασφάλειας στην Ένωση.

Καθώς αυτοί οι έλεγχοι εκτελούνται κατά τη διάρκεια των συνήθων δράσεων της αστυνομίας, οποιαδήποτε πληροφορία για το κόστος τους θα πρέπει να ζητηθεί από τις αστυνομικές αρχές των συμμετεχόντων κρατών μελών.

Παρόλο που τα στοιχεία δείχνουν εντυπωσιακά, ο αριθμός τους είναι ακόμη πολύ χαμηλός σε σύγκριση με τη σημερινή κυκλοφοριακή ροή. Όπως ανακοινώθηκε στη Λευκή Βίβλο της Επιτροπής Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών(2), η Επιτροπή εκπονεί αυτή τη στιγμή προτάσεις μέτρων βελτίωσης της οδικής ασφάλειας σε επίπεδο Ένωσης στις οποίες θα λάβειπόψη τα αποτελέσματα των δράσεων επιβολής που εκτελέστηκαν στο πλαίσιο του Tispol.

(1) Βέλγιο, Γερμανία, Ελλάς, Ηνωμένο Βασίλειο, Ιρλανδία, Ισπανία, Ιταλία, Κάτω Χώρες, Νορβηγία, Φινλανδία, Ελβετία και Σλοβενία.

(2) COM(2001)370 τελικό.